Peugeot sætter prisen på små elbiler ned

I øjeblikket kan du spare mellem 30.000 og 45.000 kroner, hvis du vælger en elbil fra Peugeot eller Opel. Den danske importør har nemlig sat priserne gevaldigt ned, men afviser, at det skyldes januar måneds chokerende prisnedsættelser fra Tesla.

I stedet siger K.W. Bruun, at tilbudene er en del af en nytårskur. Men den forklaring købes ikke af analytikeren René Tønder fra AutoInc, der mener, at prisreduktionerne vil være permanente. Han peger på, at hvis Tesla ikke hæver priserne igen, så er alle konkurrenter nemlig nødt til at følge med. Det skriver Motor-magasinet.

Han mener dog samtidig at Tesla har en stor fordel frem for de etablerede bilproducenter, der stadig kæmper med at får elbilsproduktionen op i storskala.

– De må forsøge at gå med ned for ikke fuldstændig at tabe markedsandele, og så i øvrigt vente på, at der kommer skala i elbils-produktionen hos de etablerede bilproducenter, så de prismæssigt kan konkurrere med Tesla. Det er en svær balancegang og den kræver tålmodighed, for der går nogle år inden Teslas forspring kan indhentes, siger René Tønder til Motor-magasinet.

Prisnedsættelserne på de forskellige Peugeot e-208 varianter

Peugeot | Pris | Førpris | Nedsættelse
Peugeot e-208 Active | 264.990 kr. | 289.990 kr. | 25.000 kr.
Peugeot e-208 Active Pack | 269.990 kr. | 299.990 kr. | 30.000 kr.
Peugeot e-208 GT | 289.990 kr. | 319.990 kr. | 30.000 kr.
Peugeot e-208 GT Sky | 294.990 kr. | 324.990 kr. | 30.000 kr.

Prisnedsættelserne på Opel Corsa-e

Opel | Pris | Førpris | Nedsættelse
Opel Corsa-e First Edition 136 hk | 259.990 kr. | 294.990 kr. | 35.000 kr.
Opel Corsa-e Ultimate 136 hk | 279.990 kr. | 324.990 kr. | 45.000 kr.

Citroën har angiveligt også sat priserne ned på deres e-C4, men det er ikke lykkedes os at finde førpriserne. Modellen kan nu købes for mellem 259.990 kroner og 309.990 kroner, alt efter udstyrsvariant.

Peugeot sætter prisen på små elbiler ned